РЕГЛАМЕНТ (ЕО) № 816/2007 НА КОМИСИЯТА
от 12 юли 2007 година
за откриване на годишни тарифни квоти за вноса от Турция на определени стоки, получени от преработката на селскостопански продукти, влизащи в обхвата на Регламент (ЕО) № 3448/93 на Съвета
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 3448/93 на Съвета от 6 декември 1993 г. за определяне на търговския режим, приложим за някои стоки, получени от преработката на селскостопански продукти (1), и по-специално член 7, параграф 2 от него,
като има предвид, че:
(1)
Решение № 1/95 на Съвета за асоцииране ЕС-Турция (2) прилага заключителната фаза на митническия съюз. Раздел V от решението установява търговския режим за преработени селскостопански продукти.
(2)
Решение № 1/97 на Съвета за асоцииране ЕС-Турция (3) установява режима, приложим за определени преработени селскостопански продукти.
(3)
Решение № 1/2007 на Съвета за асоцииране ЕС-Турция (4) установява нови търговски подобрения, приложими за определени преработени селскостопански продукти, с цел да се укрепи и задълбочи митническият съюз, както и да се подобри икономическото сближаване вследствие на разширяването на Общността от 1 май 2004 г. Тези подобрения предвиждат отстъпки под формата на безмитни тарифни квоти. Що се отнася до вноса извън квотите, настоящите търговски разпоредби продължават да се прилагат.
(4)
Регламент (ЕИО) № 2454/93 на Комисията от 2 юли 1993 г. за определяне на разпоредби за прилагането на Регламент (ЕИО) № 2913/92 на Съвета относно установяване на Митническия кодекс на Общността (5) определя правилата за управление на тарифните квоти. Целесъобразно е да се гарантира, че тарифните квоти, открити с настоящия регламент, се управляват съгласно с посочените правила.
(5)
Регламент (ЕО) № 2026/2005 на Комисията от 13 декември 2005 г. за откриването на тарифни квоти за 2006 и следващите години за вноса в Европейската общност на определени стоки от Турция, получени от преработката на селскостопански продукти, влизащи в обхвата на Регламент (ЕО) № 3448/93 на Съвета (6), следва да бъде отменен. Количествата, внесени по силата на настоящия регламент между 1 януари 2007 г. и датата на отмяната, следва да бъдат приспаднати от количеството за съответната нова квота.
(6)
Мерките, предвидени в настоящия регламент, съответстват на становището на Управителния комитет по хоризонталните въпроси, свързани с търговията с преработени селскостопански продукти, които на са изброени в приложение I,
ПРИЕ НАСТОЯЩИЯ РЕГЛАМЕНТ:
Член 1
Тарифните квоти на Общността за вноса от Турция на стоките, посочени в приложението, са открити за периода от 1 януари до 31 декември за всяка година, считано от 2007 г., съгласно условията, определени в това приложение.
Ползването на тези тарифни квоти зависи от представянето на сертификат за движение A.TR. в съответствие с Решение № 1/2006 на Комитета за митническо сътрудничество ЕО-Турция.
Член 2
Тарифните квоти на Общността, посочени в член 1, се управляват от Комисията в съответствие с членове 308а, 308б и 308в на Регламент (ЕИО) № 2454/93.
Член 3
Регламент (ЕО) № 2026/2005 се отменя от датата на влизане в сила на настоящия регламент. От количеството по тарифна квота с пореден номер 09.0232 се приспадат количествата тестени храни, внесени по силата на Регламент (ЕО) № 2026/2005 (пореден номер 09.0205) между 1 януари 2007 г. и датата на влизане в сила на настоящия регламент.
Член 4
Настоящият регламент влиза в сила в деня на публикуването му в Официален вестник на Европейския съюз.
Той се прилага от 1 януари 2007 година.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 12 юли 2007 година.